**Aktivnosti povijesno-glagoljaške skupine *Vukovinski glagoljaši* u 2014.godini**

**Umijeće čitanja,pisanja i tiskanja glagoljice**

Ministarstvo kulture Republike Hrvatske, Uprava za zaštitu kulturne baštine donijelo je 7.veljače 2014. godine *Rješenje* kojim se utvrđuje da *Umijeće čitanja, pisanja i tiskanja glagoljice* ima svojstvo nematerijalnoga kulturnog dobra.Stoga je prema *Zakonu o zaštiti i očuvanju kulturnih dobara* određena obveza upisa u *Registar kulturnih dobara Republike Hrvatske*. Nakon opširnog obrazloženja slijedi popis ustanova, društava i škola koje proučavaju, čuvaju i promiču glagoljicu. U popis je uvrštena i OŠ Vukovina.

**Izložba *Glagoljaška baština očima djeteta***

Društvo prijatelja glagoljice i Nadbiskupijski pastoralni institut u sklopu projekta *Hrvatska glagoljaška baština* otvorili su, 12.02.2014. godine u Nadbiskupijskom pastoralnom institutu na Kaptolu, izložbu *Glagoljaška baština očima djeteta*.Izloženi su radovi učenika glagoljaša ( iz četiri škole ) nastali u radionicama ( *Glagoljica na drvenim igračkama, Glagoljične minijature od slame, Cvjetne latice i glagoljica, Glagoljični licitar* ) koje su se održale u okviru *1.Otvorenih vrata zagrebačke glagoljaške riznice* u proljeće 2013. godine.Najljepšim zagrebačkim glagoljičnim suvenirom ( od 82 izložaka ) proglašen je *Glagoljični tiček*, drvena igračka koju je oslikao učenik šestoga razreda OŠ Vukovina, Filip Robić. Svečanom otvaranju nazočili su sudionici radionica pa tako i *Vukovinski glagoljaši*.

**Glagoljična i latinična radionica 13.03.2014.**

Gospođa Vinija Kolumbić iz Reda Čuvara grada Zagreba održala je 13.03.2014. godine s *Vukovinskim glagoljašima* glagoljičnu i latiničnu radionicu.Učenici su temperama i tušem oslikavali minijature i inicijale.

**Terenska nastava na otoku Krku 1.04.2014.**

Povijesno-glagoljaška skupina *Vukovinski glagoljaši* ( učenici 6.- 8.razreda) i budući glagoljaši ( učenici petih razreda ) u sklopu terenske nastave posjetili su otok Krk. Glagoljaši su prošetali starom gradskom jezgrom Vrbnika, razgledali župnu crkvu Uznesenja Blažene Djevice Marije,pozabavili se prolazom kroz najužu ulicu Klančić ( široka nešto više od 50 cm) i posjetili vrlo poznatu knjižnicu obitelji Vitezić koja čuva vrijedne glagoljske rukopise i stare knjige poput atlasa Johanna Davida Koehlera iz 1718. godine i glagoljsku spomen tiskaru Blaža Baromića i Dragutina Parčića. Do otočića Košljuna plovilo se brodicom. Franjevac koji je vodio pokazao je znamenitosti otočića ( crkva, arheološki, sakralni i etnografski muzej s vrlo vrijednom građom ).Na putu do Jurandvora učenici su pratili Bašćansku stazu glagoljice koja sadrži 34 kamenih skulptura od vidikovca Treskavac do grada Baške. U Jurandvoru su posjetili crkvicu sv.Lucije u kojoj je pronađena Bašćanska ploča koja je vrlo važan izvor za hrvatsku političku i kulturnu povijest. Zbog dokumentarne vrijednosti teksta naziva se *hrvatskim krsnim listom*. Tu im je prikazan i prigodan film. Od 1934. original Bašćanske ploče čuva se u Zagrebu u zgradi HAZU.U Baški su uživali u šetnji uz more, potrazi za preostalim glagoljičnim slovima u kamenu koja su ucrtana na planu grada. Slijedile su nagrade najupornijim istraživačima glagoljičnih slova.Bili su oduševljeni terenskom nastavom.

**2.Otvorena vrata zagrebačke glagoljaške riznice**

2. *Otvorena vrata zagrebačke glagoljaške riznice* održana su 24.-26.travnja 2014. godine.Na njima su sudjelovali glagoljaši iz OŠ Ivana Gorana Kovačića, OŠ Frana Krste Frankopana, OŠ Voltino, I.OŠ Dugave, OŠ Dragutina Domjanića, Ženska opća gimnazija Družbe sestara milosrdnica s pravom javnosti iz Zagreba, OŠ Ljudevita Modeca iz Križevaca i Vukovinski glagoljaši.Iz naše škole sudjelovala je grupa od 10 glagoljaša – učenika šestih, sedmih i osmih razreda.

U četvrtak 24.travnja uputili smo se u Gliptoteku HAZU u potrazi za glagoljaškim blagom. U zbirci sadrenih odljeva (nalaze se najvažniji spomenici hrvatske povijesti ) podijelili su nas u nekoliko grupa. Uz pomoć povijesnog teksta vezanog za neki sadreni odljev trebali smo u dvadesetak minuta osmisliti maleni scenski prikaz.Bez ikakvih pripremljenih rekvizita učenici su se pokazali domišljati i snalažljivi, a pri tom se i dobro zabavili.

U petak 25. travnja u crkvi sv. Franje Ksaverskoga održana je glagoljaška misa, a zatim predavanje dr.sc. Jelene Vignjević *Zagreb – riznica glagoljaške baštine*.Nakon otvaranja učenici su podijeljeni u nekoliko grupa. Zadatak je bio: pažljivo pratiti predavanja u ustanovama koje će posjetiti i zapisivati najvažnije. Vukovinski glagoljaši su bili podijeljeni u dvije grupe: grupa starijih glagoljaša uputila se u Hrvatski državni arhiv, a grupa mlađih s voditeljicom Ninom Mulc posjetila je Knjižnicu Samostana sv.Franje Ksaverskoga.Fra Kristijan Kuhar pokazao je među ostalim Klimantovićev zbornik 1501.-1512., Ivančićev zbornik (14./15.st.), Spovid općenu i original prve hrvatske tiskane knjige, prvi misal u Europi koji nije tiskan latinicom i na latinskom jeziku glagoljični Misal po zakonu rimskoga dvora iz 1483 .godine.

Na kraju su se sve grupe našle u zgradi HAZU gdje su razgledale Bašćansku ploču i poslušale njezin tekst. Slijedio je obilazak središta grada u organizaciji Turističke zajednice grada Zagreba. Na kraju dana učenici su sjeli za okrugli stol i razmijenili skupljene podatke.

U subotu 26.travnja moglo se birati u kojim radionicama učenici žele sudjelovati: *Freskoslikarstvo*, *Glagoljična početnica od slame*, *Obucimo glagoljicu*, *Vuna, licitari i glagoljica, Glagoljične torbice*, *Glagoljica u quilling tehnici*. Rad je bio zabavan,a učenici su nastojali biti što kreativniji.Na kraju je uređena izložba radova na koju su došli roditelji i profesori koji su glasovali za najbolji glagoljični suvenir. Najljepšim zagrebačkim glagoljičnim suvenirom proglašena je *Glagoljična početnica od slame* rad učenika iz više škola.*Otvorena vrata zagrebačke glagoljaške riznice* zatvorio je viteški Red Čuvara grada Zagreba izvedbom *Gloria hospitalis*.

***Peti sabor malih glagoljaša* *Ajmo dico glagoljati***

**Sv. Filip i Jakov – Biograd na Moru – Murter**

**19.9. – 21.9.2014.**

Tri učenice sedmih razreda OŠ Vukovina ( Lucija Medarić, Lana Hubak, Tara Krajinović ) izabrane su da predstavljaju našu školu na *5.Saboru malih glagoljaša* u Sv.Filipu i Jakovu (19.-21.rujna) na kojem su se okupili brojni mali glagoljaši Lijepe naše. Organizatori su bili: Mala škola glagoljice OŠ Sv.Filip i Jakov, Turistička zajednica općine Sv. Filip i Jakov, Zavičajni muzej Biograd na Moru, Udruga glagoljaša Zadar. U Zavičajnom muzeju u Biogradu na Moru učenice su nazočile predstavljanju novoga broja časopisa *Slovo rogovsko*. Nakon šetnje po rivi povratak u apartmansko naselje Margarita Maris. U subotu ujutro se nebo spojilo sa zemljom, padala je jaka kiša, puhao vjetar.Nije pomagao kišobran,a ni kabanica.Po ulicama su tekle bujice vode. U staroj crkvi Sv.Mihovila održana je glagoljaška misa koju je predvodio fra Izak Špralja iz samostana franjevaca trećoredaca Zaglav.Budući da je vladalo veliko nevrijeme i na moru iz Tkona nisu mogli doploviti pučki pivači i dječji zbor.Nakon uvodnog predavanja, predavanja Ivana Nađa, Zmaja Brezanskog od Hrvata u Pogonu kulture (kino dvorana) održane su kreativne radionice.Učenici su uživali u oslikavanju platnenih vrećica, glagoljičnom bingu, izradi maski, izradi ambalaže metodom otiskivanja, izradi magneta za hladnjak tehnikom pirografije i prijenosom slike na drvenu podlogu.Naše učenice zaigrale su glagoljični bingo.Nakon ručka zasjalo je sunce ( kao da jutros ništa nije bilo ), pa je bilo sunčanja na plaži s učenicama iz OŠ Dragutina Domjanića iz Zagreba.Uživalo se u šetnji do Biograda na Moru i sladoledu.Nedjelja je osvanula topla i sunčana.Putovanje do Murtera, prisustvovanje još jednoj glagoljaškoj sv. misi u župnoj crkvi, razgledavanje rimskog naselja Colentuma ( 1.st.pr.Kr. – 4.st. ), te plovidba tradicionalnim brodovima Murterana ( latinsko idro ).Nakon ručka, rastanak s dragim domaćinima i prijateljima te povratak u Zagreb.

**Radionica slikanja na staklu i izrada božićnih kuglica**

Krajem studenoga i početkom prosinca 2014. godine u našoj školi održane su dvije glagoljaške radionice: slikanje na staklu i izrada božićnih kuglica. Voditeljica Nina Mulc.